b"\n_START_ARTICLE_\nAnsambel Posko\xc4\x8dni muzikanti\n_START_SECTION_\nZasedba\n_START_PARAGRAPH_\nZa\xc4\x8detno zasedbo so sestavljali Nejc Tratnjek na trobenti, Domen Lesjak na klarinetu, Toma\xc5\xbe Dobnik na harmoniki, Jo\xc5\xbee (Jo\xc5\xbei) Kotnik na kitari in Lovro Sadek na baritonu oziroma basu. Leta 2011 se jim je kot vokalist pridru\xc5\xbeil Martin Juhart. Leto pozneje je skupino zapustil najprej harmonikar Dobnik, ki ga je na in\xc5\xa1trumentu zamenjal Juhart, pozneje pa \xc5\xa1e Lesjak, ki ga je zamenjal Dejan Krajnc.\n_START_SECTION_\nDelovanje\n_START_PARAGRAPH_\nAnsambel je bil ustanovljen leta 2010.  \xc5\xbde leto po ustanovitvi so se uspe\xc5\xa1no predstavili na festivalu v Cerkvenjaku, kjer so osvojili 2. nagrado strokovne komisije. Naslednje leto so stopili \xc5\xa1e stopni\xc4\x8dko vi\xc5\xa1je in bili uspe\xc5\xa1ni na festivalih v \xc5\xa0teverjanu in na Gra\xc5\xa1ki Gori. Najuspe\xc5\xa1nej\xc5\xa1e leto po festivalski plati pa je bilo zanje leto 2013, ko so v \xc5\xa0teverjanu in na Gra\xc5\xa1ki Gori \xc5\xa1e nadgradili uspeh, dodatno pa so bili nagrajeni tudi na najstarej\xc5\xa1em festivalu na Ptuju. Tega leta so prejeli tudi Oberkrainer award za najperspektivnej\xc5\xa1o kvintet zasedbo v Evropi._NEWLINE_Od leta 2012 naprej priredijo vsako leto v novembru koncert v \xc5\xa1portni dvorani v Slovenski Bistrici z naslovom Posko\xc4\x8dno na posko\xc4\x8dne. Leta 2015 so tako priredili 4. koncert ob 5. obletnici delovanja._NEWLINE_Leta 2015 so se odpravili na \xc5\xa1panska otoka Tenerife in Gran Canario, kjer so posneli videospot za pozneje zelo uspe\xc5\xa1no skladbo Lubi. Zanimivo je, da so kadre za pesem snemali brez glasbene podlage, saj takrat skladba \xc5\xa1e ni bila dokon\xc4\x8dana. Avtorja skladbe sta Matja\xc5\xbe Vla\xc5\xa1i\xc4\x8d (glasba) in \xc4\x8dlan Modrijanov Bla\xc5\xbe \xc5\xa0vab (besedilo)._NEWLINE_Leta 2016 so skupaj z Janom Plestenjakom, Zdenkom Coti\xc4\x8dem - Cotom in Ansamblom Modrijani izdali pesem Kok' nam je lu\xc5\xa1tn', za katero so posneli tudi videospot. Istega leta so v za\xc4\x8detku leta posneli tudi skladbo v angle\xc5\xa1\xc4\x8dini z naslovom You are the star, novembra pa so svojo najbolj prepoznavno skladbo Adijo, madam posneli tudi v rock verziji."